Alivaltiosihteeri Elina Kalkku

Osastopäällikkö Satu Santala

10.5.2021

Arvoisa alivaltiosihteeri,

**Asia:** Omarahoitusvelvollisuuden poistaminen tai kohtuullistaminen vuodelle 2021

Vetoamme Teihin, että ulkoministeriö poistaisi tai kohtuullistaisi vaatimusta ohjelma- ja hanketukea saavien kansalaisjärjestöjen omarahoitusosuudesta tänä vuonna.

Fingo kokosi ohjelma- ja hanketukea käyttävien järjestöjen palautetta niiden nykytilasta ja näkemyksestä mahdollisen omarahoitusvelvollisuuden poistamisesta tai kohtuullistamisesta. Ohjelmatukijärjestöistä kyselyyn vastasi 16 järjestöä eli 73% kaikista ohjelmatukijärjestöistä ja vastaavasti 27 eli 68% kaikista hanketukea tällä hetkellä käyttävistä kehitysjärjestöistä. Saadun palautteen pohjalta toteamme, että omarahoitusosuusvelvoitteen poistamiselle tai kohtuullistamiselle on tarvetta ja erityisiä perusteita. Koronapandemia ja sen aiheuttamat rajoitukset ovat edelleen vaikeuttaneet erityisesti joukkotapahtumiin ja fyysiseen vuorovaikutukseen perustuvaa varainkeruuta vuoden ensimmäisellä puolikkaalla. Rajoituksista johtuvat haasteet tulevat mitä todennäköisimmin jatkumaan myös vuoden toisella puolikkaalla.

Edellisen vuoden vapautus omarahoitusosuuden velvoitteesta oli tervetullut päätös, joka auttoi jäsenjärjestöjämme sopeuttamaan toimintaa poikkeuksellisissa olosuhteissa. Tilanne on osin tänä vuonna helpottunut, mutta ohjelmatuki- ja hanketukijärjestöjen yksityiskohtaisempi tilannekuva puoltaisi omarahoitusvelvollisuuden poistamista tai vähintään kohtuullistamista. Sen avulla kehitysjärjestöjen toimintaedellytykset säilyisivät toteuttaa laadukasta ja tuloksellista yhteistyötä kumppanijärjestöjen kanssa kehittyvissä maissa. Pandemia on tuonut lisähaasteita kumppaneille, ja odotukset suomalaista järjestökenttään ovat sen myötä kasvaneet.

Fingon ohjelma- ja hanketukea saaville jäsenjärjestöille suunnattujen kyselyiden tulokset on toimitettu kansalaisjärjestöyksikölle maalis- ja huhtikuussa.

Ystävällisin yhteistyöterveisin,

Juha-Erkki Mäntyniemi

Fingon toiminnanjohtaja

cc: Riina-Riikka Heikka (KEO-30)